tartuNLP/wikipedia-smugri-20251201 huggingface dataset:
Ešelon (sõjandus)

Ešelon on sõjaväelise allüksuste, väeüksuste või väekoondiste paiknemise järjekord sügavuti kõrgema üksuse lahingurivistuses.
Ešeloneeritud lahingurivistus koosneb tavaliselt 2-3 ešelonist, millest esimene ehk eesmine ešelon on mõeldud lahinguliseks rakendamiseks esimeses ja tagumine viimases järjekorras või vajadusel kõrvalsuunal. Tagumistes ešelonides paiknevad üksused on tavaliselt operatsiooni juhtiva ülema reserv, mida ta rakendab vastavalt operatsiooniplaanile või olukorrale. 
Ešeloneeritud lahingutegevus võib olla ka pealesunnitud taktikaline tegevus, mille määrajaks on näiteks kitsad ja manöövreid piiravad maastikuolud, mis ei võimalda kõigi kasutada olevate üksuste samaaegset rakendamist lahingus. Näiteks hoonestatud ala, metsatee või mäekuru.
Lahingukord

Lahingukord on sõjanduses kasutatav termin vägede paiknemise kohta lahingus ning nende kasutamise järjekorra kohta.
Lahingukord sõltub kasutatavatest väeliikidest, paiga iseärasustest, kus lahingut peetakse, andmetest vastase kohta, lahingu pidamise tavadest, lahingu iseloomust (pealetung, vastupealetung, taganemine). Lahingukord sätestatakse sõjaväe siseste dokumentidega.
Lahingukord ei puuduta mitte ainult otseselt sõdivaid väeosasid, vaid ka muid ešelone, reserve ja tugistruktuure.
Lahingukorda võidakse muuta ka lahingu käigus vastavalt vajadusele.
Ajalugu.
Keskaja sõdadest Euroopas on teada, et lahingukord sõltus peamiselt komandöri asukohast. Samamoodi olid paigutatud laevad Seilamise ajastul. Hiljem koos püssirohu kasutuselevõtuga hakkas lahingukord tähendama reakujulist paiknemist. Napoleoni sõdades muutus süsteem keerulisemaks, kuna sõdivate osapoolte armeed olid väga suured. Napoleon käskis oma sõjaväelastel süstematiseerida lahingutes saadud info ning sellest kujunes hiljem välja sõjaväeline luure.
Briti kogemus.
Brittide ajalugu on oluline kuna nad on kasutanud inglise keelt ning sõdinud globaalselt läbi ajaloo. See on tekitanud võimaluse kasutada sarnaseid termineid ning omada võrdlusmaterjali. Britid kasutavad akronüümi ORBAT enda ja vaenlase lahingukorra jaoks.
Operatsioon Quicksilver oli peamiselt suunatud desinformatsiooni levitamisele lahingukorrast Normandia dessandi ajal.
Carl von Clausewitz.
Carl von Clausewitz defineeris lahingukorda kui "Armee eri osade või terve armee paiknemine ning nende üldine asukoht ja paiknemine nii, et see on normatiiv kogu operatsiooni või sõja ajal".
USA armee.
USA armeel on olemas käsiraamat (TACSOP), mis kirjeldab ära tegutsemismallid tüüpsituatsioonideks, mis võivad tekkida lahingute käigus.
Iisraeli Muuseum

Iisraeli Muuseum (heebrea: מוזיאון ישראל, ירושלים, Muze'on Yisrael, Yerushalayim) on kunsti- ja ajaloomuuseum Iisraelis Jeruusalemmas.
Muuseum asutati aastal 1965.
Korvpalli Meistriliiga 2011/2012

Korvpalli Meistriliiga 2011/2012 hooaeg oli Eesti kõrgeima korvpalliliiga 88. hooaeg. Sellel hooajal osales liigas kaheksa meeskonda. Põhiturniiri lõppedes pääsesid neist kuus edasi väljalangemismängudele, nendest kaks parimat said kohe pääsme poolfinaali. Põhiturniiril viimaseks jäänud meeskond mängib Meistriliigas püsimiseks esiliiga võitjaga üleminekumänge.
Põhiturniir.
Põhiturniir algas 5. oktoobril. Kokku mängis iga meeskond 28 kohtumist (iga meeskonnaga kaks korda kodus ja kaks korda võõrsil) välja arvatud BC Kalev/Cramo, kes mängis lisaks Meistriliigale ka VTB Ühisliigas ning Balti Liigas. Selle tulemusena mängis Cramo kodumänge iga meeskonnaga ainult korra, mis läksid topelt tulemusena arvesse.
Autasud.
Kuu parim mängija.
Järgmised mängijad nimetati Korvpalli Meistriliiga kuu parimateks.
Väljalangemismängud.
Väljalangemismängude vooru pääsesid põhiturniiri kuus paremat meeskonda. Esimesed kaks meeskonda pääsesid otse poolfinaalidesse.
Veerandfinaalid.
Veerandfinaalides läksid omavahel kokku põhiturniiri kolmas ja kuues ning neljas ja viies meeskond. Mängiti kolme võiduni, koduväljaku eelis oli põhiturniiril parema koha saanud meeskonnal. Mängiti 1-1-1-1*-1* formaadis (kordamööda kodus ja võõrsil)
Lehtertapp

Lehtertapp ("Ipomoea") on taimeperekond sugukonnast kassitapulised.
Perekonnas on üle 500 liigi. 
Paljud selle perekonna liigid on ronitaimed. 
Eestis selle perekonna liike pärismaisena ei kasva.
Bataat

Bataat ehk maguskartul ("Ipomoea patatas") on perekonda lehtertapp kuuluv taimeliik, mille tärkliserohkeid magusaid mugulaid pruugitakse paljudes maades toiduks.
Vaatamata nimele on bataat ehk maguskartul eestlastele tuttava kartuliga vaid kauge sugulane. Vahel nimetatakse bataati ekslikult jamsiks, mis on tegelikult täiesti teistsugune aedvili ning pärineb Aafrikast ja Aasiast.
Bataat on igihaljas vääntaim. Söödav juureosa ehk risoom on pikergune, selle sile pealispind on kollane, valge, oranž, punane, pruun, lilla või beež ning sisu valge, punane, roosa, lilla, kollane või oranž. Valge või kollase sisuga bataadid on vähem magusad ja niisked kui punased, roosad ja oranžid.
Bataat arvatakse pärinevat kas Kesk- või Lõuna-Ameerikast. Kesk-Ameerikas kasvatati seda vähemalt 5000 aastat tagasi. Peruust on leitud bataadijäänuseid ajast 8000 eKr. Aedviljana oli see enne eurooplaste tulekut tuntud ka Polüneesias, Cooki saartelt leitud jäänused on dateeritud 1000 pKr ümbrusse. Arvatavasti tõid polüneeslased bataadi Lõuna-Ameerikast ning levitasid seda oma merereisidel ka Hawaii saartele ja Uus-Meremaale. Seemnete kandumine merevees ei ole usutav, pealegi levib kultuurbataat mitte seemnete, vaid istikute kaudu.
100 grammis bataadis on 360 kJ (86 kcal) energiat. Süsivesikuid on selles 20,1 g, sellest tärklist 12,7 g, suhkruid 4,2 g ja kiudaineid 3,0 g. Rasvu on 100 g bataadis 0,1 g, valke 1,6 g, A-vitamiini ekvivalenti 709 μg, tiamiini (B1-vitamiini) 0,1 mg, riboflaviini (B2) 0,1 mg, niatsiini (B3) 0,61 mg, pantoteenhapet (B5) 0,8 mg, B6-vitamiini 0,2 mg, foolhapet (B9) 11 μg, C-vitamiini 2,4 mg, E-vitamiini 0,26 mg, kaltsiumit 0,26 mg, rauda 0,6 mg, magneesiumi 25,0 mg, fosforit 47,0 mg, kaaliumit 337 mg, naatriumi 55 mg ja tsinki 0,3 mg.
Toidu- ja Põllumajandusorganisatsiooni (FAO) andmeil toodeti 2004. aastal maailmas 127 miljonit tonni bataati. Suurem osa toodangust tuli Hiinast, kus 49 000 ruutkilomeetril kasvatati 105 miljonit tonni. Umbes pool Hiina saagist kulus loomasöödaks.
Toodang inimese kohta on suurim maades, kus bataadil on inimeste igapäevatoidus tähtis roll. Juhtival kohal on Paapua Uus-Guinea umbes 500 kiloga inimese kohta aastas. Järgnevad Saalomoni saared 160 kg, Burundi ja Rwanda 130 kg ning Uganda 100 kiloga.
Lõhkeaine töövõime

Lõhkeaine töövõime väljendab lõhkeaine võimet purustada laengut ümbritsevat keskkonda plahvatusel tekkiva lööklaine ja plahvatusgaaside surve mõjul. Töövõime iseloomustab lõhkeaine tõhusust siselaengutega lõhkamisel.
Lõhkeainete tõhusust välislaengutega lõhkamisel iseloomustab lõhkeaine brisantsus.
Mida suurem on töövõime, seda efektiivsemalt annab lõhkeainet kasutada pinnase ja kivimite lõhkamisel, kus kasutatakse siselaengud. Ei ole oluline, et plahvatus toimuks ülikiirelt, vaid see, et tekkiv surve oleks maksimaalne.
Lõhkeaine töövõimet leitakse tavaliselt ettenähtud mõõtmetega pliist valmistatud silindrikujulisse katseseadmesse paigutatud 10 grammise lõhkeaine koguse lõhkamisega. Seejärel mõõdetakse silindri õõnsuse suurenemine kuupsentimeetrites pärast plahvatuse toimumist.
Väga suure töövõimega on pentriit, heksogeen ja nitroglütseriin (&gt;500 cm³), väiksema töövõimega trotüül ja ammoniidid (300–400 cm³) ning väga väikese töövõimega (&lt;200 cm³) on ammooniumsalpeetrid.
Lõhkeaine tundlikkus

Lõhkeaine tundlikkus väljendab lõhkeaine vastvõtlikkust väliste tegurite mõjule ja iseloomustab seega lõhkeaine ohtlikkust. Mida tundlikum lõhkeaine on, seda kergemini võib see plahvatada. Kõige olulisemad tundlikkuse näitajad on vastupidavus löökidele, hõõrdele ja temperatuurile.
Lõhkeaine tundlikkust tuleb arvesse võtta nii selle kasutamisel, transpordil kui ka säilitamisel.
Tundlikkust erinevate tegurite suhtes määratakse kindlate katsetega. Näiteks löögitundlikkuse leidmisel lastakse 2 kg raskusel terassilindril lõhkeainele kukkuda ja otsitakse kõrgust, mille juures tekib igal juhul plahvatus. Hõõrdetundlikkust määratakse aga spetsiaalse pöörleva katseseadmega, mis teeb 150 pööret minutis ja avaldab samal ajal lõhkeainele survet. Maksimaalne surve, mis kuuel katsel plahvatust ei põhjusta, ongi hõõrdetundlikkuse arvväärtuseks. Soojustundlikkus leitakse aga leekpunkti väärtuse kaudu ning see vastab minimaalsele temperatuurile, mille juures lõhkeaine 5 minuti jooksul süttib.
Erinevate lõhkeainete tundlikkusnäitajad erinevad suuresti. Näiteks väga tundlik on nitroglütseriin, mis plahvatab juba terassilindri 4 cm kõrguselt kukutamisel ja mille leekpunkt on 180 °C. Seevastu näiteks trotüülil on vastavad näitajad 70 cm ja 310 °C. Ammooniumsalpeetriliste lõhkeainete löögitundlikkus ulatub aga juba mitme meetrini.
Lõhkeaine brisantsus

Lõhkeaine brisantsus väljendab lõhkeaine võimet purustada lööklaine mõjul ümbritsevat keskkonda laengu vahetus läheduses ning seega on brisantsus lõhkeaine põhiliseks tõhususe näitajaks välislaengutega lõhkamisel.
Brisantsus tuleneb otseselt lõhkeaine detonatsioonikiirusest ning mida suurem see on, seda suurem on ka brisantsus.
Suur detonatsioonikiirus on oluline näiteks metallkonstruktsioonide lõhkamisel, kus liiga aeglaselt kulgev plahvatus lihtsalt painutab metalli suutmata seda tükkideks lõigata.
Brisantsuse määramiseks kasutatakse tavaliselt katsevahendit, mis koosneb terasplaadile asetatud pliisilindrist ja omakorda sellele asetatud teraskettast. Ketta peale paigutatakse 50 grammi lõhkeainet koos detonaatoriga ja fikseeritakse see aluse külge. Lõhkeaine lõhatakse ja brisantsus määratakse mõõtes pliisilindri keskmise kõrguse vähenemist millimeetrites plahvatusest tulenenud löögi survel.
Väga brisantsed lõhkeained on heksogeen (29 mm) ja pentriit (25 mm), keskmise brisantsusega on trotüül (15 mm) ja madala brisantsusega näiteks ammooniumsalpeetrilised lõhkeained (mõnedel juhtudel ainult 4–8 mm).
Lõhkeaine plahvatusel vabanevat koguenergiat väljendab aga lõhkeaine töövõime, kuid üldiselt on suure brisantsusega lõhkeained ka suure töövõimega ja vastupidi.
Tatjana Tšernigovskaja

Tatjana Vladimirovna Tšernigovskaja (vene keeles Татьяна Владимировна Черниговская; sündinud 7. veebruaril 1947 Leningradis) on vene kognitiivteadlane (psühholingvist, neurolingvist ja neurosemiootik). Ta on bioloogiadoktor ja filoloogiadoktor.
Ta on Peterburi Riikliku Ülikooli vabade kunstide ja teaduste teaduskonna professor. Tema peamised uurimisalad on psühho- ja neurolingvistika, kognitiivne psühholoogia, neuroteadus, keele teke, evolutsiooniteooria, tehisintellekt, analüütiline filosoofia ning keele areng ja patoloogia. Tema uurimused on seotud vene keele kandjate mentaalse leksikoni eksperimentaalsete ja kliiniliste uuringutega.
Tema initsiatiivil avati 2000. aastal ülikooli filoloogiateaduskonna üldkeeleteaduse kateedris psühholingvistika eriala.
Haridus.
Ta on lõpetanud Leningradi Riikliku Ülikooli filoloogiateaduskonna inglise filoloogia osakonna. Ülikoolijärgses uurimistöös spetsialiseerus ta eksperimentaalsele foneetikale. Ta sai 1977. aastal väitekirjaga "Особенности восприятия человеком низкочастотной амплитудной модуляции звука и амплитудно-модуляционных характеристик речи" kandidaadikraadi füsioloogias ja 1993. aastal doktoritööga "Эволюция языковых и когнитивных функций: физиологические и нейролингвистические аспекты" doktorikraadi korraga kahel teadusalal: keeleteaduse teoorias ja füsioloogias.
Töökäik.
Aastani 1998 töötas ta juhtivteadurina Venemaa Teaduste Akadeemia Setšenovi-nimelise Evolutsioonilise Füsioloogia ja Biokeemia Instituudi laborites (bioakustikalabor, inimese aju funktsionaalse asümmeetria labor, sensoorsete süsteemide võrdleva füsioloogia labor).
Ta on Peterburi ülikooli vabade kunstide ja teaduste teaduskonna loodus- ja humanitaarteaduste konvergentsiprobleemide kateedri juhataja, ühtlasi on ta sama teaduskonna kognitiivuuringute labori juhataja.
Ta loeb Peterburi ülikooli arsti-, filoloogia- ja vabade kunstide ja teaduste teaduskonnas üliõpilastele ja aspirantidele psühholingvistika ja neurolingvistika kursust ning kursust "Kognitiivsed protsessid ja aju". Ta peab loenguid ka Peterburis asuva Euroopa Ülikooli aspirantidele.
Tartu Ülikoolis.
Ta esines plenaarettekandega 2009. aastal Tartu Ülikoolis toimunud rahvusvahelisel keelekonverentsil "10th Nordic Conference on Bilingualism", kus käsitleti paljusid kakskeelsusega seotud aspekte eri maades ja kultuurides (konverentsi korraldas Tartu Ülikooli eesti ja üldkeeleteaduse instituudi eesti keele (võõrkeelena) osakond).
Tunnustus.
Ta on valitud ka Soome Semiootikaseltsi auliikmeks.
Jääk

Jääk on milleski üle jäänud osa, aine või energia.
Sõna "jääk" on kasutusel ka terminina:
Soolvesi

Soolvesi on keedusoola vesilahus, mida kasutatakse eriti kokanduses, näiteks toiduainete soolamiseks.
Yos Sudarso saar

Yos Sudarso on saar Indoneesias. Asub Uus-Guinea saare edelaranniku lähedal. Uus-Guineast on see eraldatud 1,7–10 km laiuse Buaya väinaga.
Pindala on 11 600 km². Saare rannikul asuvad ühed maailma suurimad mangroovid.
Yos Sudarsol on elanikke umbes 11 000. Saarel on umbes 25 küla. Neist suurim on Kimaam.
Kuulub Paapua provintsi. 
Saare nimi oli Hollandi ülemvõimu ajal Frederik Hendriku saar. Indoneesia võimud nimetasid selle mereväeohvitseri Yos Sudarso järgi, kes hukkus 1962. aastal lahingus. Saar on tuntud ka nimede Dolok ja Kimaam all.
41 eKr

Aasta 41 enne Kristuse sündi ehk meie ajaarvamist.
Možga rajoon

Možga rajoon on 2. järgu haldusüksus Venemaal Udmurtias. Piirneb kagus Tatarstaniga.
Rajoon jagunes 2016. aastani 19 külaasunduseks ("сельское поселение"). 2016. aastal moodustati 13 munitsipaalmoodustist ja alates 25. juunist 2021 moodustab Možga rajoon ühe munitsipaalringkonna. Rajooni keskus on Možga linn, mis rajooni ei kuulu.
2002. aasta rahvaloenduse andmeil olid 64% elanikest udmurdid, 30% venelased ja 2% tatarlased.
Kambarka rajoon

Kambarka rajoon on 2. järgu haldusüksus Venemaal Udmurtias. Piirneb kirdes Permi kraiga ja idas Baškortostaniga.
Rajooni läänepiiril voolab Kama jõgi.
Rajoon jaguneb 8 külaasunduseks ("сельское поселение").
2002. aasta rahvaloenduse andmeil olid 3,9% elanikest udmurdid, 81% venelased ja 8,6% tatarlased.
Šarkani rajoon

Šarkani rajoon on 2. järgu haldusüksus Venemaal Udmurtias. Piirneb idas Permi kraiga.
Suuremad jõed on Votka, Ita, Šarkanka, Nižnjaja Lõpka, Pašurka ja Kivarka.
Rajoon jaguneb 15 külaasunduseks ("сельское поселение").
2002. aasta rahvaloenduse andmeil olid 83,1% elanikest udmurdid, 15,5% venelased ja 0,6% tatarlased.
Peamine majandusharu on põllumajandus.
Rajoonis asuv Bõgõ küla oli 2014. aastal soome-ugri kultuuripealinn.
Aimara keel

Aimara, ka aimaraa keel ("aymara") on indiaani keel, mida kõneleb 2,2 miljonit inimest Lõuna-Ameerikas Andide regioonis Boliivias, Peruus ja Tšiilis.
Azamara Journey

Azamara Journey (endine "Blue Dream", ehitatud kui "R Six") on R-klassi ristluslaev, mis kuulub ettevõtte Royal Caribbean Cruises Ltd. tütarettevõttele Azamara Club Cruises. Seda käitab laevakompanii Azamara Club Cruises. 
Laev ehitati 2000. aastal Prantsusmaal Saint-Nazaire'is laevatehases Alstom Chantiers de l'Atlantique.
Yos Sudarso

Kommodoor Yosaphat Sudarso (24. november 1925 – 15. jaanuar 1962) oli Indoneesia mereväeohvitser.
Ta hukkus Hollandi ja Indoneesia laevade vahel 15. jaanuaril 1962 peetud merelahingus.
Tema auks on nime saanud Yos Sudarso saar ja Yos Sudarso laht.
Saaremaa mõisnike loend 1919

Saaremaa mõisnike loend ("Landrolle der öselschen Privatgüter") on Saaremaa mõisnike loend kihelkondade kaupa Saaremaa rüütelkonna ametlikel andmeil vahetult enne rüütlimõisate võõrandamist Eestis 1919. aastal.
Chromium (veebilehitseja)

 
Chromium on avatud lähtekoodiga veebibrauseri projekt, millest Google Chrome saab oma lähtekoodi. Mõlemad brauserid jagavad suurt osa lähtekoodist ja funktsioonidest, kuigi nende vahel on mõned väikesed erinevused.
Chromiumi projekti nimi on võetud kroomi elemendi inglis- ja ladinakeelsest nimetusest. Google'i kavatsus, mida väljendab arendajadokumentatsioon, oli selline, et Chromium oleks avatud lähtekoodiga projekti nimi ja lõpptoote nimeks saaks Chrome. Siiski on teised arendajad võtnud Chromiumi koodi ja lasknud välja versioone Chromiumi nime all. Need on kogukonna reliiside all kirjas.
Projekti üks põhilisi eesmärke on Chrome'il olla vahekaartidega aknahaldur või veebikeskkonna kest selle asemel, et olla traditsiooniline veebibrauser. Rakendus on välja töötatud minimalistliku kasutajaliidesega. Arendajad tähendavad, et see "peaks tunduma kerge ning (kognitiivselt ja füüsiliselt) kiire."
Ajalugu.
2008. aasta septembris avaldas Google suure osa Chrome'i lähtekoodist Chromiumi projekti all. Chromium on sarnane Chrome'iga, kuid kasutab BSD litsentsi ega sisalda vaikimisi PDF-i lugerit, Flashi tuge ega ole automaatselt uuendatav. Lähtekoodi avamine lihtsustas brauseri portimist Linuxile ja Mac OS X-ile.
Kogukonna väljalasked.
Enamik BSD ja Linuxi variante pakuvad Chromiumi oma tarkvaravaramutes. BSD jaoks on kogukonna tehtud 32- ja 64-bitised väljalasked. Chromiumi on samuti kompileeritud kolmanda osapoole arendajate poolt Microsoft Windowsis ja Mac OS X-s kasutamiseks.
Bugarura saar

Bugarura on saar Kivu järves.
Bugarura asub Rwanda Lääneprovintsis Rutsiro ringkonnas, rannikust vähem kui kilomeetri kaugusel. Saare geograafilised koordinaadid on .
Bugarura on põhja-lõuna suunas välja venitatud. Saare pikkus on umbes 3 km ja suurim laius umbes 0,7 km.
Saarel elab umbes 1700 inimest. Paljud Kongost Kibuyesse suunduvad kaupmehed teevad Bugarural vahepeatuse.
Rootsi Eestlaste Esinduse esinduskogu valimised 1962

Rootsi Eestlaste Esinduse esinduskogu valimised 1962. aastal toimusid 4. kuni 11. novembrini 1962, osales 4506 valijat. 100 kohale oli üles seatud 144 kandidaati. Eesti Vabadusliit sai 37 kohta, Rahvuslik Parempoolne Rühm ja Rahvuslik Koostöö Grupp kumbki 22, Parlamentaristlik Rühmitus 11, erapooletud 8. Esinduskogu liikmeteks valiti saadud häälte järjekorras:
George Wilberforce Kakoma

George Wilberforce Kakoma (1925 – 8. aprill 2012) oli Uganda helilooja.
Kakoma õppis Inglismaal Trinity muusikakolledžis ja Durhami ülikoolis.
Tema loodud on Uganda hümni "Oh Uganda, Land of Beauty" meloodia ja sõnad.
Luiga (perekonnanimi)

Luiga on eesti perekonnanimi.
Eestis elas Rahvastikuregistri andmetel 8. mai 2012 seisuga 122 inimest perekonnanimega Luiga.
Gustav Avald

Gustav Avald (22. oktoober 1891 Tallinn – 29. märts 1962 Stockholm) oli Eesti prokurör.
Ta õppis Peterburi ülikoolis, alates 1922. aastast oli ta Tallinna Ringkonnakohtu prokurör ja alates 1939. aastast Kohtukoja prokurör. 
1941. aastal asus Gustav Avald Saksamaale, naasis Eestisse, põgenes 1944. aastal Saksamaale, kust siirdus Rootsi.
Juubelimedal &quot;20 aastat võidust Suures Isamaasõjas 1941–1945&quot;

Medal "20 aastat võidust" (vene keeles "Юбилейная медаль «Двадцать лет Победы в Великой Отечественной войне 1941—1945 гг.»") oli Nõukogude Liidu medal mida jagati Suure Isamaasõja 20. aastapäeval kõikidele elusolevatele veteranidele.
Medaleid jagati 16 399 550 tükki.
Peeter Madissoo

Peeter Madissoo (20. oktoober 1901 Vana-Otepää vald – 23. märts 1962 Göteborg) oli Eesti poliitik.
Ta oli Otepää linnavanem, Sindi linnasekretär, pärast Gustav Wulff-Õie pensionileminekut Otepää vallasekretär ja Otepää Ühispanga raamatupidaja. 
Rootsis oli ta Göteborgi Põllumeeste Kogu esimees.
Juubelimedal &quot;30 aastat võidust Suures Isamaasõjas 1941–1945&quot;

Medal "30 aastat võidust" (vene keeles "Юбилейная медаль «Тридцать лет Победы в Великой Отечественной войне 1941—1945 гг.»")
oli Nõukogude Liidu medal mida jagati Suure Isamaasõja 30. aastapäeval kõikidele elusolevatele veteranidele. Medaleid jagati 14 259 560 tükki.
Juubelimedal &quot;40 aastat võidust Suures Isamaasõjas 1941–1945&quot;

Medal "40 aastat võidust" (vene keeles "Юбилейная медаль «Сорок лет Победы в Великой Отечественной войне 1941—1945 гг.»") oli Nõukogude Liidu medal, mida jagati Suure Isamaasõja 40. aastapäeval kõikidele elusolevatele sõjaveteranidele. Medaleid jagati 11 268 980 tükki.
Eddie Redmayne

Edward John David Redmayne (sündinud 6. jaanuaril 1982 Londonis) on inglise näitleja ja modell. 
Redmayne on võitnud teatrinäitlejana mitmeid auhindu. John Logani näidendis "Punane" pälvis ta parima kõrvalosatäitja kategoorias Olivieri auhinna ja Broadway Tony auhinna. Ta võitis Richard II kehastamise eest Londoni Donmar Warehouse'i teatris Critics Circle Awardi. 
Laiemale publikule on Redmayne tuntud pigem filmi- ja telesarjanäitlejana. Näiteks oli tal kandev roll filmis "Minu nädal Marilyniga" ja BBC teleseriaalis "Taevasambad". 
2014. aastal pälvis ta Stephen Hawkingi rolli eest filmis "Kõiksuse teooria" ("The Theory of Everything") parima meespeaosatäitja Oscari. Sama rolli eest sai ta veel Briti Filmi- ja Telekunsti Akadeemia auhinna ja parima draamafilmi meespeaosatäitja Kuldgloobuse. 
2016. aastal mängis ta peaosa Newt Scamanderina fantaasiafilmis "Fantastilised elukad ja kust neid leida" ("Fantastic Beasts and Where to Find Them").
Lapsepõlv.
Redmayne on pere kolmest pojast keskmine, lisaks on tal temast vanemad poolõde ja -vend. Ta õppis Eton College'is ja seejärel Cambridge'i Ülikooli Trinity College'is kunstiajalugu (lõpetas 2003. aastal).
Karjäär näitlejana.
Teatris.
Esimest korda astus Redmayne kutselises teatris üles 2002. aastal, kui tegi kaasa Shakespeare’s Globe teatri lavastuses "Kaheteistkümnes öö". Edward Albee näidendi "Kits" (originaalis "The Goat, or Who is Sylvia?") lavastuses võitis ta 2004. aastal Evening Standardi teatriauhindade jagamisel väljapaistva uustulnuka preemia ning 2005. aastal kriitikute auhinna (Critics Circle Award) parima uustulnuka kategoorias. 2008. aasta sügisel tegi Redmayne kaasa Royal Court teatri laval etendunud Christopher Shinni lavastuses "Now or Never".
2009. aastal näitles Redmayne Londoni Donmar Warehouse'i teatri lavastuses "Red", mis tõi talle parima kõrvalosatäitja Olivieri auhinna. Samas lavastuses tegi ta kaasa ka New Yorgis Broadwayl, John Golden teatris 2010. aasta kevadel ja suvel. Seal pälvis tema osatäitmine parima kõrvalosa Tony auhinna. 
2011. aasta detsembrist kuni 2012. aasta veebruarini kehastas Redmayne kuningas Richard II Michael Grandage'i lavastuses "Kuningas Richard Teine". 
Telesarjades.
Redmayne on teinud kaasa mitmes BBC minisarjas. Kandev roll on tal olnud sarjades "D'Urberville'ide Tess" (originaalis "Tess of the D'Urbervilles") ja "Taevasambad" (originaalis "The Pillars of the Earth") ning kaheosalises seriaalis "Linnulaul" (originaalis "Birdsong") mängis ta peaosa.
Filmides.
Redmayne on kaasa teinud filmides "The Good Shepherd", "Powder Blue", "Savage Grace", "The Other Boleyn Girl" ja "Glorious 39".
Tähelepanu pälvis ta 2011. aastal linastunud filmis "Minu nädal Marilyniga" (originaalis "My Week with Marilyn"), kus ta kehastas keskset tegelast filmimees Colin Clarki, kellel oli põgus armusuhe Marilyn Monroega. 
2011. aasta novembris teatati, et Redmayne kehastab muusikalfilmis "Hüljatud" (originaalis "Les Misérables") Mariust.
Modellikarjäär.
2008. ja 2012. aastal osales Redmayne modellina Burberry kampaanias.
Anton Kuldner

Anton Kuldner (29. jaanuar 1882 Viru-Nigula – 8. juuli 1961 Cardiff) oli eesti meremees, kaugesõidukapten.
Ta sooritas 1913. aastal kaugesõidukapteni eksami Peterburi merekooli juures.
Iseseisvusaja algul oli Anton Kuldner Eesti konsul Newcastle'is, seejärel Tallinna sadamakapten ja kapten Tallinna Laevaühisuse laevadel.
Darmstadti ringkond

Darmstadti ringkond on ringkond Saksamaal Hesseni liidumaal.
Gießeni ringkond

Gießeni ringkond on ringkond Saksamaal Hesseni liidumaal.
Kasseli ringkond

Kasseli ringkond on ringkond Saksamaal Hesseni liidumaal.
Votkinski rajoon

Votkinski rajoon on 2. järgu haldusüksus Venemaal Udmurtias. Piirneb idas Permi kraiga.
Rajoon jaguneb 11 külaasunduseks ("сельское поселение").
2002. aasta rahvaloenduse andmeil olid 22,6% elanikest udmurdid, 71,9% venelased ja 2% tatarlased.
Glazovi rajoon

Glazovi rajoon on 2. järgu haldusüksus Venemaal Udmurtias. Piirneb põhjas Kirovi oblastiga.
Rajoon jaguneb 11 külaasunduseks ("сельское поселение"), kus on kokku 123 asulat. Rajooni keskus on Glazovi linn, mis rajooni ei kuulu.
2002. aasta rahvaloenduse andmeil olid 79% elanikest udmurdid, 17,4% venelased ja 2% tatarlased.
Sarnasus

Sarnasus on välimuses või mingis muus suhtes rohkete ühetaoliseks tegevate ühisjoontega.
Sjumsi rajoon

Sjumsi rajoon on 2. järgu haldusüksus Venemaal Udmurtias. Piirneb läänes ja põhjas Kirovi oblastiga.
Läbi rajooni voolab Kilmezi jõgi.
Rajoon jaguneb 8 külaasunduseks ("сельское поселение") ja neis on kokku 56 asulat.
2002. aasta rahvaloenduse andmeil olid 37% elanikest udmurdid, 55% venelased ja 3% tatarlased.
Ülle Ulla

Ülle Ulla (õieti Ülle-Valve-Oktavie Ulla; 10. november 1934 – 9. aprill (käibel on ka kuupäev 10. aprill) 2016) oli eesti näitleja, baleriin, laulja, varieteeartist ja tantsupedagoog.
Ülle Ulla oli teatrilaval juba üheksa-aastaselt ja tegi teatridebüüdi 1943. aasta 7. novembril Draamateatri lavastuses "Pöialpoiss". 1953. aastal lõpetas ta Eesti riikliku koreograafiakooli ning asus tööle balletiartistina Estonia teatris.
Ülle Ulla andis 1450 etendust Estonias, 500 draamateatrites ja 600 Leningradi Music Hallis ning esines 3000 õhtul Viru varietees. 
1990. aastatel oli ta treener ja tantsuõpetaja Eesti Muusikaakadeemias, Draamateatris ja Estonias. 
Ulla sai esineda mitmel pool välismaal, sealhulgas Pariisis, Berliinis ja Varssavis, ning oli kolm kuud ansambli Laine koosseisus.
Haridus.
Ta õppis aastatel 1946–1953 Riiklikus Koreograafiakoolis ja sai keskerihariduse.
Töö.
Ulla töötas 1953. aastast Estonia teatris balletiartistina. Aastatel 1973–1980 töötas ta Viru Hotellis balletiartistina.
Ringreisid välisriikides.
Aastatel 1967–1969 töötas Leningradi Music Hallis:
Oktetiga Laine: 
Ühiskondlik tegevus.
Ta koostas Tallinna Teatri- ja Muusikamuuseumi arhiivi jaoks dokumentaalse käsikirja "Ma armastasin "Estoniat"" (2013).
Isiklikku.
Ülle Ulla oli kolm korda abielus. Tema esimene abikaasa oli tantsija Anatoli Hanson, teine abielu oli Ago-Endrik Kergega ja kolmas, ligi 20 aastat kestnud abielu Eri Klasiga.
Juubelid ja nende tähistamine.
Tema 70. sünnipäeva tähistati Estonia Talveaias.
Bolama piirkond

Bolama piirkond on 1. järgu haldusüksus Guinea-Bissaus.
Piirkond koosneb valdavalt Bijagósi saartest. Piirkond jaguneb kolmeks sektoriks, keskus on Bolama samanimelisel saarel.
Formosa (Guinea-Bissau)

Formosa on saar Guinea-Bissaus Bolama piirkonnas, üks Bijagósi saartest.
Saare pindala on 140 km².
Nikolai Lunini tänav

Nikolai Lunini tänav on tänav Tartus Maarjamõisa ja Veeriku linnaosas.
Lunini tänav algab Riia tänavalt ning kulgeb algul loodesse ja siis põhja. Ta on umbes 1,3 km pikk. Ta lõpeb Ludvig Puusepa, Näituse, Ilmatsalu ja Veeriku tänava ristmikul. Sealt edasi jätkub ta Vitamiini tänavana..
Lunini tänaval on algusest lõpu poole minnes ühine ristmik Säde tänavaga (vasakult), Ümera tänavaga (paremalt), Ehitaja tänavaga (vasakult), Nooruse tänavaga (vasakult), Ülase tänavaga (vasakult), Viljandi maanteega (vasakult) ja Tervishoiu tänavaga (paremalt).
Tänav oli varem osa Suur kaare tänavast nagu Vitamiini tänavgi. Tänav on nimetatud 11. novembril 1980 Tartu teadlase Nikolai Lunini auks, kellel on olulisi teeneid vitamiinide avastamisel.
Tänava ääres on Mathieseni park ning Tartu Ülikooli Kliinikumi hooned.
Vitamiini tänav

Vitamiini tänav on tänav Tartus Veeriku linnaosas.
Vitamiini tänav algab ristmikult, kus saavad kokku Näituse, Ludvig Puusepa, Nikolai Lunini, Veeriku ja Ilmatsalu tänav. Teiste tänavatega sel ühist ristmikku ei ole. Vitamiini tänav kulgeb põhja ja lõpeb raudtee juures tupikuna. Tänav on 450 m pikk.
Tänava lõpus on bensiinijaam.
Tänav, nagu Nikolai Lunini tänavgi, oli varem osa Suur kaare tänavast.
Nukleofiilne tsenter

Nukleofiilne tsenter on aatom, millel on vaba elektronipaar.
Nukleofiilsel tsentril on negatiivne laeng ja osalaeng aatomil.
Nukleofiilne tsenter on näiteks lämmastiku aatom.
Sitar

Sitar ( /ˈsɪtɑr/ or /sɪˈtɑr/; hindi सितार, gujarati સિતાર, bengali সেতার, urdu ستار, pärsia سی‌تار ; Hindustani hääldus: [ˈsɪ.t̪aːr]) on keeltega näppepill, mida kasutatakse hindustani klassikalises muusikas, kus see on levinud juba keskajast saadik. 
Pilli iseloomulik kõla tuleneb selle erilistest keeltest, pikast kaelast ja kõrvitsakujulisest kõlakambrist. Sitarit mängitakse kõikjal India poolsaarel, eriti Indias, Pakistanis ja Bangladeshis.
Ajalugu.
Oma raamatus "Bharatiya Sangeet Vadya" on Dr. Lalmani Misra kirjeldanud sitari arengut läbi selliste keelpillide nagu Tritantri veena ja "nibaddh" ning "anibaddh" tampurade. Mogulite valitsusajal mängiti õukonnas pärsia lautot ning on võimalik, et sitari kui iseseisva pilli areng, sai alguse sealt. Esimesed säilinud pillid pärinevad impeeriumi languse aegadest. 
Läänemaailmas sai sitar tuntuks tänu muusik Pandit Ravi Shankarile, kelle looming on hästi tuntud nii Euroopas kui ka Ameerikas. 1950. aastate lõpul ja 1960. aastate algul kasutas ansambel The Kinks oma singlil "See My Friends" sitarit. Ka The Beatles kasutas sitarit lugudes "Norwegian Wood (This Bird Has Flown)" ja "Within You Without You". Ansambli liige George Harrison õppis meistrite Shankari ja Shambhu Dasi juhendamisel seda pilli mängima. The Rolling Stones kasutas sitarit laulus "Paint It, Black".
Tänapäeval on maailma tuntuim sitarimängija Ustad Shujaat Khan, legendaarse sitarimängija Ustad Vilayat Khani poeg.
Leiria

Leiria on linn Portugalis, Leiria ringkonna halduskeskus.
Linn asub 135 km kaugusel pealinnast Lissabonist.
Ranne

Ranne on ülajäseme osa küünarvarre ja kämbla vahel.
Ranne on olemas kõigil selgroogsetel, kellel on jäsemed, see tähendab kahepaiksetel ja nendest arenenud loomarühmadel.
Inimese ranne ja seda liigutavad lihased on hästi arenenud. Selle tulemusena suudab inimene rannet pöörata nii sellisesse asendisse, et peopesa jääb ülespoole, kui sellisesse asendisse, et peopesa jääb allapoole.
Inimesed võivad randmel kanda käekella või ehteid (käevõru, käekett, randmepael jne).
Hobukastanilised

Hobukastanilised ("Hippocastanaceae") on taimede sugukond, mis kuulub seltsi seebipuulaadsed.
Hiljem on hobukastaniliste sugukond mõnes süsteemis liidetud sugukonnale seebipuulised ("Sapindaceae").
Harilik hobukastan

Harilik hobukastan ("Aesculus hippocastanum"; ka kastan) on liik puid perekonnast hobukastan.
Kirjeldus.
Harilik hobukastan on kuni 25 m kõrgune puu. Puhkemata kevadised pungad on kleepuvad. Suured, sõrmjad, 5–7 lehekesega liitlehed on vastakud ja pikarootsulised. Lehekeste serv on ebaühtlaselt saagjas.
Õied koonduvad suurteks, kuni 30 cm pikkusteks püstisteks õisikuteks, mida nimetatakse türssideks. Valgete, punakate täppidega õite kroonlehtede servad on narmastunud. Õitseb mais–juunis. 
Viljaks on ogaline, kerajas kupar, mis avaneb kolmeks osaks. Kupras leidub 1–3 suurt, kastanimunaks kutsutavat seemet.
Levila ja kasvukoht.
Pärit Vahemere maade idaosast. Eestis kasvab harilik hobukastan introdutseeritud liigina, peamiselt parkides.
Hobukastan ei ole Eestis pärismaine, teda on kasvatatud alates 16. sajandist.
Hobukastan

Hobukastan ("Aesculus") on taimeperekond sugukonnast seebipuulised.
Perekonda kuulub 13–19 liiki puid ja põõsaid. Perekonna levilaks on põhjapoolkera parasvööde. Kuus liiki levivad Põhja-Ameerikas ja 7–13 Euraasias. Tuntakse mitmeid liikidevahelisi hübriide. Hobukastanid on kas heitlehised või igihaljad.
Rajoonimine

Rajoonimine ehk rajoneerimine on rajoonideks jaotamine või rajoonide järgi ära määramine. Erialati võib see termin tähendada järgmist.
Sifoon

Sõnal "sifoon" (vanakreeka keeles "siphōn" 'toru') on mitu tähendust.
Makó

Makó (rumeenia Macǎu, jidiši מאַקאָוו) on linn Ungaris Csongrád-Csanádi komitaadis, Makó kreisi halduskeskus. Asub Marosi paremkaldal Rumeenia piiri lähedal.
Spetsialiseerumine

Spetsialiseerumine on millelegi keskendumine või millekski jagunemine.
Sõnal on valdkonniti piiritletud tähendusi:
Transformatsioon

Transformatsioon ehk transformeerimine on millegi muundamine, ümberkujundamine, teisendamine.
Sõna on kasutusel ka terminina:
Niit (lõng)

Niit on suhteliselt peenike korrutatud mittevillane lõng. Niiti kasutatakse õmblemiseks, tikkimiseks, heegeldamiseks, kangakudumiseks.
Niiti valmistatakse ketramise teel taimsetest, loomsetest või sünteetilistest kiududest. 
Piltlikult nimetatakse niidiks mis tahes taolist peenikest või pikka ja kitsast asja, näiteks ämblikuvõrguniidid, seeneniidid.
Vokk

Vokk on seadeldis kiududest niidi või lõnga ketramiseks. 
Esimesed vokid ilmusid Aasias 11. sajandi paiku ning asendasid aegamööda käsitsi ketramise kedervarre ja koonlapuuga. Tööstusrevolutsiooni ajal tulid kasutusele ketrusmasinad.
Tekstiilikunstnik

Tekstiilikunstnik on kunstnik, kes tegeleb tekstiilikunstiga.
Tallinna Kunstigümnaasium

Tallinna Kunstigümnaasium (varem Tallinna 24. Keskkool, Kopli Kunstikeskkool; nimetatud ka "Kopli kool", "Kopli kunstikool") on gümnaasium Tallinnas Põhja-Tallinna linnaosas. Koolihoone asub aadressil Kopli tänav 102A.
Üldhariduskoolis antakse kunstialast süvaõpetust alates 1965. aastast.
Ajalugu.
Kooli eelkäija oli Vene-Balti tehase 1914. aastal avatud 4-klassiline algkool, mis 1917 evakueeriti Venemaale. 1921–1922 tegutses kool taas tehase eraalgkoolina.
1922. aasta sügisel sai koolist Tallinna 26. Algkool, 1944–1952 kandis kool nime Tallinna 26. Mittetäielik Keskkool ja 1952–1956 Tallinna 26. 7-aastane Kool. Kool kandis 1956–1989 nime Tallinna 24. Keskkool ja 1989–2000 Tallinna Kopli Kunstikeskkool.
Kaevur

Kaevur on inimene, kes kaevandab maavarasid, kaevanduses töötav mäetööline. Kaevur on üks kõige ohtlikumatest ametitest.
Arvelduskonto

Arvelduskonto, argikeeles ka arveldusarve, on isiku pangakonto, millel kajastatakse kõik arveldused (sissetulekud, väljaminekud, kohustused) käimasoleva kokkuleppelise arveldusperioodi kohta.
Camp Shorabak

Camp Shorabak, endine Camp Bastion on Afganistani õhujõudude baas.
Baas asub Helmandi provintsi keskusest Lashkargāhist loodes ning on Helmandi provintsi operatsioonide logistikakeskus. 
See on suurim Briti meretagune sõjaväelaager pärast Teist maailmasõda. 2006. aastal ehitatud baas asub kõrbes, eemal kohalikust asustusest. Baas hõlmab 6,5 km pikkuse ja 3 km laiuse ala. Seal on lennuväli ja sõjaväehaigla.
Tundlikkus

Tundlikkus on millegi võime millelegi reageerida; mõnikord ka selle määr. Sõna on kasutusel ka terminina.
Heikki Konttinen

Heikki Konttinen (17. juuni 1910 Suonenjoki – 20. veebruar 1988 Helsingi) oli soome skulptor.
Ta õppis 1940. aastatel kunsttööstuskoolis ja kujutava kunsti akadeemias.
Heikki Konttise teosed olid esimest korda näitusel 1939. aastal.
1964. aastal sai ta Pro Finlandia autasu.
Tema tuntumate teoste hulgas on pronksskulptuur "Veljmies" Kuopios, poliitik Eino Sakari Yrjö-Koskise büst Tamperes ja jooksja Hannes Kolehmaise kuju Kuopios.
Joe Friel

Joe Friel on USA kestvusspordialade treener. 
Teda teatakse kõige paremini triatloni- ja jalgrattatreenerina, aga ka raamatute "The Triathlete's Training Bible", "The Cyclist's Training Bible", "The Mountain Biker's Training Bible" (eesti keeles "Maastikuratturi treeningupiibel" 2004), "Going Long: Training for Ironman-Distance Triathlons" ja "Your First Triathlon" autorit.
Frielil on magistrikraad treeninguõpetuses, ta on USA Triathloni (triatloni, duatloni jm juhtorgan) ja USA Cycle'i (rattaspordi juhtorgan) sertifitseeritud tipptreener. Ta on USA Triathlon National Coaching Commissioni (treenerite komitee) asutajaliige ja endine esimees. Ta tegutseb ka ärimaailmas, olles veebipõhise tarkvarafirma Training Peaks asutaja ja treeningpiiblite väljaandja.
Friel treenis Ryan Boltonit, kes on osalenud olümpiamängudel. Bolton võitis 2002. aastal Lake Placidi Raudmehe võistluse. Friel kasutab treeningu periodiseerimismetoodikat, mille töötas välja Tudor Bompa.
Raamatu ja roosi päev

Raamatu ja roosi päev (ka rahvusvaheline raamatu ja autoriõiguste päev) on 23. aprillil tähistatav raamatupüha. Eri maades on sel erinev nimetus ja tähendus.
Hispaanias on tähtpäeva nimetus "San Jorge". Kataloonias on 23. aprill kui püha Jüri päev ("Sant Jordi") olnud juba 1436. aastast ka "roosipäev", mil armsamad kinke vahetavad, sarnaselt tänapäeval levinud valentinipäevaga. Raamatu ja roosi päev sai sellest 1920. aastatel. Eri andmeil kas 1923. või 1926. aastal vahetati Kataloonias sel päeval esimest korda raamatuid. Teise versiooni järgi pärineb püha idee Barcelona raamatukaupmehelt, kes raamatumüügi suurendamiseks leiutas uue kombe: sel päeval kinkigu iga mees naisele roos ja naine mehele raamat.
15. novembril 1995 kuulutas UNESCO 23. aprilli rahvusvaheliseks raamatu ja autoriõiguste päevaks ("World Book and Copyright Day" või "International Day of the Book", resolutsioon nr 3.18).
Nüüdisajal korraldatakse 23. aprillil mitmel pool maailmas raamatulaatu või sisulisi kirjandusüritusi. Hispaanias loetakse kahepäevasel lugemismaratonil ette Miguel de Cervantese raamat "Don Quijote" ning Alcalá de Henareses annab Hispaania kuningas üle Miguel de Cervantese auhinna. Suurbritannias ja Iirimaal tähistatakse raamatupäeva märtsi esimesel neljapäeval, et see ei langeks koolides lihavõttevaheajale.
Rootsis on selle tähtpäeva nimetus "Världsbokdagen" ('maailma raamatupäev'), 2000. ja 2011. aastal tõsteti see lihavõtete vältimiseks 13. aprillile.
23. aprill on tähtis ka kirjandusloos. Tuntud kirjanikest sündisid sel kuupäeval Maurice Druon, Vladimir Nabokov, Manuel Mejía Vallejo ja Halldór Laxness, surid aga Miguel de Cervantes, Inca Garcilaso de la Vega ja William Shakespeare (kõik kolm 1616. aastal).
Eestisse jõudis raamatu ja roosi päeva tava 1998. aastal. Seda tähistatakse ka Tartu kirjandusfestivali Prima Vista raames.
Helmut Rüdmik

Helmut Rüdmik (8. aprill 1923 Tallinn – 19. august 1998 Toronto) oli eesti vaimulik.
Ta õppis aastail 1983–1985 (lõpetas) Torontos Usuteaduste Instituudis.
Helmut Rüdmik põgenes 1944. aastal Saksamaale. 4. detsembril 1985 ordineeriti ta õpetajaks, teenis USA 1. praostkonna vikaarõpetajana 1985–1987, Lõuna-Florida koguduse õpetajana ja Toronto Peetri koguduse õpetajana.
Isiklikku.
Tema onupoeg René Tasmuth (ema vennapoeg) oli EELK vaimulik.
Tudor Bompa

Tudor Olimpius Bompa (sündinud 23. detsembril 1932 Năsăudis) on rumeenia endine sportlane ja treener.
Teda peetakse treeningu periodiseerimisele alusepanijaks. See meetod töötati algselt välja NSV Liidus. Meetod seisneb treeningukoormuse varieerimises aasta lõikes (vastandina ühesuguse koormuse rakendamisele), et saavutada optimaalne tulemus. 
Bompa avaldas 1963. aastal Rumeenias oma töö "Periodization: Theory and Methodology of Training" ning aitas kaasa idabloki sportlaste domineerimisele võistlustel kolme aastakümne vältel. 
Treenerina töötades juhendas Bompa 11 kergejõustiku ja sõudmise medalivõitjat olümpiamängudel (2 kulda) ja maailmameistrivõistlustel. Olles ise olümpiamängudel sõudjana osalenud, muutis Tudor Bompa hiljem murdmaasuusatamise treeningupõhimõtteid.
Praegu on Bompa Toronto Yorki ülikooli emeriitprofessor. Tema abikaasa Tamara Bompa töötab samas ülikoolis lektorina.
Pontedeerialised

Pontedeerialised ("Pontederiaceae") on kommeliinilaadsete seltsi kuuluv veetaimede sugukond.
Pontedeerialiste sugukonda kuulub näiteks erakordselt invasiivne harilik vesihüatsint.
Meemo Mäelo

Meemo Mäelo (10. oktoober 1928 Tartu – 21. august 1998 Stockholm) oli eesti ühiskonnategelane.
Ta oli Bernhard ja Helmi Mäelo poeg. 1944. aastal põgenes koos vanematega Saksamaale, kust pere siirdus 1945. aastal Rootsi. 
Ta lõpetas Stockholmi Ülikooli fil. mag. (1955) ja Uppsala Ülikooli fil. lic. (Briands plan om Europas förenta stater 1929–30 och reaktioner i de nordiska länderna – Briand'i Euroopa Ühendriikide kava 1929–1930 ja selle vastukaja Põhjamaades). Oli üliõpilasseltsi Raimla liige.
Õpingute kõrvalt töötas ta Rootsi koolides õpetajana. 
Jäänud invaliidsuspensionile, osales Meemo Mäelo eesti organisatsioonide tegevuses (Eesti Komitee, Rootsi-Eesti Õpperaamatufondi, Eesti Õpetajate Keskühingu, Eesti Gümnaasiumiõpetajate Ühingu, Eesti Teadusliku Seltsi Rootsis ja Eesti Teadusliku Instituudi juhatuse liige). 
Isiklikku.
Ta oli abielus Margot du Pau'ga.
Pekka Alava

Pekka Alava (28. november 1897 – 20. jaanuar 1977) oli soome skulptor.
Ta esines näitustel 1933. aastast.
Pekka Alava teoste hulgas on purskkaev "Kalapoika" (1947) Porvoos ja portreesid.
Ta osales paljudel avalikel võistlustel. 1954. aastal peetud Marssal Mannerheimi ratsamonumendi esimesel ideedevõistlusel sai ta kolmanda auhinna.
Gyál

Gyál on linn Ungaris Pesti komitaadis, samanimelise kreisi keskus. Asub Budapestist vahetult kagus.
Linna lõunapiiril kulgeb maantee M0.
Gyális on mitmete ettevõtete logistikakeskused.
Linnas on katoliiklik ja kalvinistlik kirik.
Tuberkul

Sõnal "tuberkul" (ld "tuberculum" 'kühmuke, mügarake') on mitu tähendust:
Ekspluatatsioon

Ekspluatatsioon ehk ekspluateerimine (prantsuse sõnast "exploiter" 'kasutama, tarvitama') on millegi (hrl süstemaatiline) kasutamine, rakendamine või käitamine (käitus, käit). 
Näiteks saab ekspluateerida loodusvarasid, ehitisi, ettevõtteid, seadmeid, liiklusvahendeid vm.
Ekspluateerimine

Ekspluateerimine on marksistlikus majandusteaduses ideoloogias tootmisvahendite omanikuna (ekspluataator) võõra tööjõu oma huvides ära kasutamine.
Max Trakmann

Max (Maksim) Trakmann (ka Max-Alfred Trakmann; 31. oktoober 1890 – 3. oktoober 1937 NSV Liit) oli eesti poliitik (kommunist) ja nõukogude sõjaväelane. 
Max Trakmann õppis Moskva ülikoolis arstiteadust ning astus VSDTP liikmeks 1917. aastal. Oli 1916–1917 arst Märjamaa ja Kullamaa kihelkonnas. 
1918. aasta kevadel oli ta Tallinnas 12. armee sõjaline komissar.
1918. aasta lõpus oli M. Trakmann Nõukogude Venemaa Vabariigi Revolutsioonilise Sõjanõukogu Välistaabi Registreerimisvalitsuse 1. osakonna (sõjaväeline vastuluure) ülem.
1918. aasta novembrist oli Max Trakmann Eestimaa Ajutise Revolutsioonikomitee ja Eesti Töörahva Kommuuni Nõukogu liige ning 1919. aasta veebruarist ETK Nõukogu Rahvusvahelise Läbikäimise Valitsuse juhataja.
Karl Mühlberg (poliitik)

Karl Mühlberg (1890 – 20. juuli 1922 Petrograd) oli eesti poliitik (kommunist). 
Karl Mühlberg oli 1918. aasta novembrist Eesti Töörahva Kommuuni Nõukogu liige ning ETK Rahvakontrolli Valitsuse juhataja.
Karl Mühlberg allkirjastas Eesti Vabadussõja ajal, pärast Vene vägede Eestist väljatõrjumist, koos Hans Pöögelmanni, Otto Rästase ja Johannes Käspertiga 1919. aasta 5. juunil kommunistliku Eesti Töörahva Kommuuni likvideerimise otsuse.
Kampsun

Kampsun on lõngast silmuskoes kootud või heegeldatud üle pea selga tõmmatav või eest kinnitatav (nööpidega, tõmblukuga vm) pikkade varrukatega riietusese.
Kampsun võib olla ümara, V-kaeluse või kõrge kaelusega. Kampsunil võivad olla taskud.
Üle pea selga käivat kõrge kraega kampsunit võidakse nimetada sviitriks. Üle pea tõmmatavat kraeta kampsunit nimetatakse pulloveriks, eest nööbitavat õhemat kampsunit nimetatakse kardiganiks.
Etnograafia.
Eesti talurahva traditsioonilises riietuses oli kampsun villasest riidest tehtud naistejakk, mida kanti särgi peal, ulatusega veidi üle vöökoha. See oli avara rinnalõike, pikkade varrukate ning haagitavate hõlmadega, krae puudus. Nimetatud ka "pihtkuub", "vähekuub", "kampsik", Saaremaal "abukäised", Hiiumaal "vähejäku", läänemurdes "pelts", Tartu ja Võru murdes "pihtsärk".
Kampsun on Euroopa kultuuris laialdaselt tuntud. 18. sajandil oli see ühe rõivana kasutusel Saaremaal ja Lõuna-Eestis, kuid 19. sajandi lõpuks levinud juba üle kogu Eesti, v.a. Setumaa. See oli traditsiooniline riideese Tartumaal ning Võrumaal. Vanemad kampsunid olid lõikelt sarnased pikk-kuue ülaosaga. Eesti mandriosas tehti kampsunitel küljeõmblus keha järgi, voltidega seljal, lisaks õmmeldi kampsuni alläärde riideriba, milles olid kas ühtlaselt või rühmiti voldid ehk "seesid". Saaremaal erinesid kampsunid kihelkondade kaupa.
19. sajandi lõpus hakati kandma kampsuneid, mida kooti villasest lõngast.
Tartu ilukirjanduses

"Tartu ilukirjanduses" on Tartu Linnaraamatukogu loodud veebiportaal, milles on Tartu käsitlused ilukirjanduses (sh mälestustes ja esseedes), ajaloolised fotod ja interaktiivne kaart. Kavas on lisada ka kunstiteoseid ja muusikapalu.
Projekti eesmärk on "hoida meie kultuurimälu, luua seoseid vaimse ja füüsilise ruumi vahel, tutvustada lokaalajaloolist keskkonda ning aidata õpilast, üliõpilast, uurijat või koduloohuvilist andmete ja allikate leidmisel ja seostamisel." Samuti seostub veebiportaal Tartu kandideerimisega UNESCO kirjanduslinna tiitlile.
Andmebaasi hakati looma 2005. aastal, publikule esitleti seda 2012. aasta 10. aprillil. Avamispäeva õhtul oli selles 427 autorit, 382 proosateost, 207 luuleteost, 53 kogumikku, 1328 proosakatkendit, 498 luuletust ja 387 fotot. Projekti juht on Katrin Raid.
Amélie Nothomb

Amélie Nothomb (sündinud 9. juulil 1966 Etterbeekis) on Belgia kirjanik. Tema emakeel on prantsuse keel.
Eesti keeles on temalt ilmunud neli romaani: „Jumala lapsepõlv“, „Jahmatus ja värinad“, „Armastuse sõda“ ning "Sinihabe".
Elu ja looming.
Nothombide perekond kuulub Belgia aristokraatide hulka ning mitu suguvõsa liiget on olnud tunnustatud poliitika- ja kultuuritegelased. Et Amélie Nothombi isa, parun Patrick Nothomb, oli suursaadik, viibis Amélie nooruses USA-s ning Jaapanis, Hiinas ja teistes Aasia riikides. Belgiasse asus ta elama alles 17-aastaselt. Ta õppis Brüsseli ülikoolis Université libre de Bruxelles romaani filoloogiat.
Nothombi esimene romaan, 1992. aastal avaldatud "Hygiène de l'assassin", koosneb peaaegu täielikult dialoogidest. Kohati ülekuulamist meenutavate dialoogide osapoolteks on üks Nobeli auhinnaga tunnustatud kirjanik ja ajakirjanikud. Alates 1992. aastast on Nothomb avaldanud ühe raamatu aastas ehk ühtekokku 20 teost, mida on tõlgitud 37 keelde.
Osale kirjanikest ei anna Nothombi raamatute edu rahu ning nad arvavad, et nii Nothombi ekstsentrilisuse kui ka omapärase kirjutamisstiili peaeesmärgiks on müügiedu.
Oma raamatutes "Métaphysiques des tubes" („Jumala lapsepõlv“), "Le Sabotage amoureux" („Armastuse sõda“), "Biographie de la faim" ja "Ni d'Ève ni d'Adam" jutustab Nothomb oma lapsepõlvest, mida iseloomustas katkematu kolimine. Lapsena Jaapanis elades oli Nothombi guvernant Nishio-San talle justkui teiseks emaks. Seetõttu elas Nothomb Jaapanist lahkumist raskelt üle ning pidas Hiinasse elama asumist paguluseks. Ka perekonna edasisi ümberasumisi nägi Nothomb ühelt poolt juurtest eemaldumisena, kuid teiselt poolt „kultuurilise nomadismina, mis süvendab uudishimu ning suurendab iseseisvust“. Pärast ülikooli lõpetamist pöördub Nothomb Jaapanisse tagasi ning asub tööle tõlgina. Oma raamatus „Jahmatus ja värinad“ kirjeldab Nothomb seda aastat, mil ta Jaapani suurettevõtte palgal oli. Raamat pälvis ühe mainekama Prantsuse kirjandusauhinna – Prantsuse Akadeemia "grand prix".
Nothomb on öelnud, et ta kirjutab peaaegu neli romaani aastas, kuid neist jõuab avaldamiseni vaid üks. „Ma kirjutan 3,7 romaani aastas. Tagantjärele hinnates võiks öelda, et seda juhib mingi rütm. Kuid ärge arvake, et kõik need romaanid head on. Ma olen kirjutanud lugematul hulgal läbikukkunud romaane, mida ma ealeski avaldada ei laseks.“ Nothomb on öelnud, et ta on „oma romaanidest rase“ ning väidab, et alustas kirjutamist 17-aastaselt .
Jaapanis 2011. aasta märtsis toimunud maavärina järel avaldati romaani "Jahmatus ja värinad" uus trükk, millele oli lisatud Nothombi uus novell "Les Myrtilles". Kogu raamatu müügist saadud tulu läks Jaapani päästeoperatsioonide toetuseks.
Degeneratsioon

Degeneratsioon on taandareng, mandumine, allakäik; väärastumine.
Sõnal on ka konkreetsemaid tähendusi:
Ajatamine

Ajatamine on taime (või selle osa) tema puhkeperioodil lehtima või õitsele ajama. 
Mitmeid sibullilli (nt tulbid ja hüatsindid) saab ajatada.
Teet Kallasvee

Teet Kallasvee (19. märts 1966 – 11. aprill 2012) oli Eesti omavalitsustegelane ja poliitik.
Teet Kallasvee lõpetas 1984. aastal Haapsalu 1. Keskkooli ja 1991. aastal Tallinna Tehnikaülikooli puidutöötlemise tehnoloogia erialal.
Aastatel 2002–2007 oli ta Haapsalu linnapea. Ta oli Isamaa ja Res Publica Liidu liige.
Ta oli muu hulgas sihtasutuse Läänemaa Haigla nõukogu liige. Aastatel 2008–2009 oli ta Eesti Tennise Liidu peasekretär ja 2010–2011 Läänemaa omavalitsusliidu tegevjuht.
Mark Lenzi

Mark Edward Lenzi (4. juuli 1968 – 9. aprill 2012) oli Ameerika Ühendriikide vettehüppaja ja vettehüppetreener.
Ta tuli 3 m hoolauahüpetes 1992. aastal Barcelonas olümpiavõitjaks ja võitis 1996. aastal Atlanta olümpiamängudel pronksmedali.
1991. aasta maailmameistrivõistlustel Perthis sai ta 1 m hoolauahüpetes hõbemedali.